Document ID: 32004R1106

KOMMISSIONENS FORORDNING (EF) Nr. 1106/2004
af 11. juni 2004
om fravigelse for produktionsåret 2004/05 fra forordning (EF) nr. 2316/1999 for så vidt angår anvendelse af udtagne arealer i visse medlemsstater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder (1), særlig artikel 9, og
ud fra følgende betragtninger:
(1)
Ved Kommissionens forordning (EF) nr. 2316/1999 af 22. oktober 1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder (2) fastsættes der betingelser for udbetaling af arealstøtte til visse markafgrøder. I henhold til artikel 19, stk. 2 og 3, i forordning (EF) nr. 2316/1999 skal de udtagne arealer forblive ude af produktion i en periode, der senest begynder den 15. januar og tidligst slutter den 31. august, og må, medmindre andet er fastsat, ikke anvendes til nogen anden form for landbrugsproduktion eller gøres til genstand for indtægtsgivende udnyttelse.
(2)
I 2003 var nogle områder af EU udsat for ekstrem tørke, hvilket påvirkede foderforsyningerne alvorligt og resulterede i ekstremt små foderlagre på bedrifterne ved vinterens udgang i 2003.
(3)
Hvis forordning (EF) nr. 2316/1999 fraviges, således at de berørte medlemsstater kan give tilladelse til, at udtaget agerjord anvendes til dyrkning af foder, vil forsyningsrisikoen kunne mindskes for det næste produktionsår. Det bør dog ikke på nogen måde være tilladt at udnytte jorden til indtægtsgivende formål.
(4)
Endvidere har tørken bevirket, at en større del af skovbevoksningen end normalt er blevet angrebet af barkbiller, og derfor kræves der midlertidigt større kapacitet til lagring af det skovede træ. Arealer, der er udtaget i henhold til markafgrødeordningen for produktionsåret 2004/05, kan anvendes til midlertidig oplagring af det pågældende tømmer og dermed afhjælpe problemet. Forordning (EF) nr. 2316/1999 bør derfor fraviges. Der bør dog træffes foranstaltninger til at forhindre, at jorden udnyttes til indtægtsgivende formål.
(5)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Uanset artikel 19, stk. 2 og 3, i forordning (EF) nr. 2316/1999 kan medlemsstaterne tillade, at arealer, der er udtaget for produktionsåret 2004/05, anvendes til foderformål på betingelser, som de fastsætter.
2. De pågældende medlemsstater træffer alle nødvendige foranstaltninger til at sikre, at de udtagne arealer, der er nævnt i stk. 1, ikke anvendes til indtægtsgivende formål, og især at der til afgrøder fra dem ikke ydes produktionsstøtte til tørret foder i henhold til Rådets forordning (EF) nr. 603/95 (3).
Artikel 2
1. Uanset artikel 19, stk. 2 og 3, i forordning (EF) nr. 2316/1999 kan arealer, der er udtaget for produktionsåret 2004/05, anvendes til oplagring af træ i områder, som medlemsstaterne betragter som angrebet af barkbiller.
2. De berørte medlemsstater træffer alle de foranstaltninger, der er nødvendige for at sikre, at de udtagne arealer til oplagring ikke anvendes til indtægtsgivende formål.
Artikel 3
Medlemsstaterne meddeler Kommissionen, hvilke foranstaltninger de vedtager i henhold til denne forordning.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 15. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juni 2004.

Labels: 3
1
15
6